Forslag til Rådets afgørelse om Fællesskabets holdning i Associeringsrådet vedrørende Litauens deltagelse i Fællesskabets programmer på områderne erhvervsuddannelse, ungdomsanliggender og uddannelse (98/C 188/09) KOM(1998) 310 endelig udg. - 98/0174(CNS)

(Forelagt af Kommissionen den 18. maj 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 126 og 127, sammenholdt med artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger: Europaaftalen om oprettelse af en associering mellem De Europæiske Fællesskaber og deres medlemsstater på den ene side og Litauen på den anden side trådte i kraft den 1. februar 1998;

i henhold til artikel 110 i Europaaftalen og bilag XX hertil kan Litauen deltage i Fællesskabets rammeprogrammer, særprogrammer, projekter eller andre foranstaltninger, bl.a. på området erhvervsuddannelse, ungdomsanliggender og uddannelse, og Associeringsrådet træffer beslutning om de vilkår og betingelser, der skal gælde for Litauens deltagelse i aktiviteterne;

Rådets afgørelse nr. 819/94/EF af 6. december 1994 om et handlingsprogram for gennemførelse af en erhvervsuddannelsespolitik i Det Europæiske Fællesskab (i det følgende benævnt »Leonardo da Vinci«) (1), særlig artikel 9, stk. 1, Europa-Parlamentets og Rådets afgørelse nr. 818/95/EF af 14. marts 1995 om vedtagelse af tredje fase af »Ungdom for Europa«-programmet (2), særlig artikel 7, stk. 4, og Europa-Parlamentets og Rådets afgørelse nr. 819/95/EF af 14. marts 1995 om iværksættelse af Fællesskabets handlingsprogram på uddannelsesområdet (i det følgende benævnt »Socrates« (3), særlig artikel 7, stk. 3, rummer bestemmelser om, at disse programmer skal være åbne for deltagelse af de associerede lande i Central- og Østeuropa i overensstemmelse med de vilkår for deltagelse i EF-programmer, som er beskrevet i tillægsprotokollerne til associeringsaftalerne;

TRUFFET FØLGENDE AFGØRELSE:

Den holdning, der bør indtages af Fællesskabet i det associeringsråd, der er oprettet i kraft af Europaaftalen mellem De Europæiske Fællesskaber og deres medlemsstater på den ene side og Republikken Litauen på den anden side vedrørende Litauens deltagelse i Fællesskabets programmer på områderne for erhvervsuddannelse, ungdomsanliggender og uddannelse, er baseret på associeringsrådets udkast til afgørelse, der er bilagt denne afgørelse.

(1) EFT L 340 af 29.12.1994,

(2) EFT L 87 af 20.4.1995.

(3) EFT L 87 af 20.4.1995.

Udkast til afgørelsen truffet af Associeringsrådet EF-Litauen om fastlæggelse af vilkårene og betingelserne for Litauens deltagelse i Fællesskabets programmer på områderne erhvervsuddannelse, ungdomsanliggender og uddannelse

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Litauen på den anden side, særlig artikel 110,

i henhold til artikel 110 i Europaaftalen og bilag XX dertil kan Litauen deltage i Fællesskabets rammeprogrammer, særprogrammer, projekter eller andre foranstaltninger, bl.a. på områderne erhvervsuddannelse, ungdomsanliggender og uddannelse;

i henhold til samme artikel skal vilkårene og betingelserne for Litauens deltagelse i disse aktiviteter fastlægges af Associeringsrådet -

TRUFFET FØLGENDE AFGØRELSE:

Artikel 1

Litauen deltager i Det Europæiske Fællesskabs programmer Leonardo da Vinci, Ungdom for Europa og Socrates på de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse finder anvendelse under hele perioden for afviklingen af programmerne Leonardo da Vinci, Ungdom for Europa og Socrates.

Artikel 3

Denne afgørelse træder i kraft på den første dag i måneden efter associeringsrådets vedtagelse af afgørelsen.

BILAG I

Vilkår og betingelser for Litauens deltagelse i programmerne Leonardo da Vinci, Ungdom for Europa og Socrates

1. Litauen deltager i alle aktiviteter under programmerne Leonardo da Vinci, Ungdom for Europa og Socrates (herefter kaldet »programmerne«), medmindre andet er bestemt i denne afgørelse, i overensstemmelse med de mål, kriterier, procedurer og frister, der er fastlagt i Rådets afgørelse nr. 819/94/EF om et handlingsprogram for gennemførelse af en erhvervsuddannelsespolitik i Det Europæiske Fællesskab, i Europa-Parlamentets og Rådets afgørelse nr. 818/95/EF om vedtagelse af tredje fase af »Ungdom for Europa«-programmet og i Europa-Parlamentets og Rådets afgørelse nr. 819/95/EF om iværksættelse af Det Europæiske Fællesskabs handlingsprogram Socrates.

2. - Vilkårene og betingelserne for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Litauen er de samme som dem, der finder anvendelse for berettigede institutioner, organisationer og enkeltpersoner i Fællesskabet.

- Sproglige forberedelses- og uddannelsesaktiviteter vedrører Fællesskabets officielle sprog. Under ganske særlige omstændigheder kan andre sprog godkendes, hvis programmernes gennemførelse kræver det.

3. For at sikre programmernes fællesskabsdimension skal tværnationale projekter og aktiviteter, der foreslås af Litauen, omfatte et mindsteantal partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmet. Projekter og aktiviteter, der udelukkende gennemføres af Litauen og EFTA-EØS-lande eller andre tredjelande, herunder de, der har en associeringsaftale med Fællesskabet, og som har ret til at deltage i programmerne, er ikke berettigede til finansiel støtte fra Fællesskabet.

4. I overensstemmelse med betingelserne i de relevante bestemmelser i afgørelserne om Leonardo da Vinci, Ungdom for Europa og Socrates stiller Litauen passende strukturer og mekanismer på nationalt plan til rådighed og tager alle andre nødvendige skridt for at sikre den nationale koordinering og tilrettelæggelse af programmernes gennemførelse.

5. Litauen indbetaler hvert år et bidrag til Den Europæiske Unions almindelige budget til dækning af omkostningerne ved landets deltagelse i programmerne (se bilag II).

Associeringsudvalget kan i fornødent omfang justere dette bidrag.

6. Fællesskabets medlemsstater og Litauen vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for studerende, lærere, universitetsadministratorer, unge og andre personer, der er berettigede i henhold til programmet, og som rejser mellem Litauen og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

7. Uden at dette berører Kommissionens og Det Europæiske Fællesskabs Revisionsrets ansvar for overvågning og evaluering af programmerne i overensstemmelse med afgørelserne om Leonardo da Vinci, Ungdom for Europa og Socrates (henholdsvis artikel 10, 9 og 8), evalueres Litauens deltagelse i programmerne løbende på grundlag af et partnerskab mellem Litauen og Kommissionen for De Europæiske Fællesskaber. Litauen vil forelægge Kommissionen de relevante rapporter og medvirke med andre særlige aktiviteter, som Fællesskabet tager initiativ til i denne sammenhæng.

8. Medmindre andet er fastsat i de procedurer, der henvises til i artikel 6 i afgørelsen om Leonardo da Vinci, artikel 6 i afgørelsen om Ungdom for Europa og artikel 4 i afgørelsen om Socrates, indbydes Litauen til koordineringsmøder om ethvert spørgsmål, der vedrører gennemførelsen af denne afgørelse, forud for udvalgenes ordinære møder. Kommissionen informerer Litauen om resultaterne af disse ordinære møder.

9. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmerne, skal være et af Fællesskabets officielle sprog.

BILAG II

Litauens finansielle bidrag til Leonardo da Vinci, Socrates og Ungdom for Europa

1. Litauens finansielle bidrag omfatter:

- tilskud og anden finansiel støtte via programmerne til litauske deltagere

- finansiel støtte fra programmerne til driften af nationale kontorer, hvis det bliver aktuelt

- supplerende administrative udgifter i tilknytning til Kommissionens styring af programmerne, der hidrører fra Litauens deltagelse.

2. For hvert budgetår vil det samlede tilskudsbeløb eller enhver anden finansiel støtte, der modtages via programmerne af litauske deltagere og af de nationale kontorer i Litauen, ikke overstige det bidrag, der betales af Litauen, efter fradrag af de supplerende administrative udgifter.

Skulle det bidrag, der betales af Litauen til Fællesskabets budget, efter fradrag af de supplerende administrative udgifter, være større end det samlede tilskudsbeløb eller enhver anden finansiel støtte, der modtages af de litauske deltagere og af de nationale kontorer via programmerne, overfører Kommissionen for De Europæiske Fællesskaber saldoen til det næste regnskabsår, og det overskydende beløb vil blive trukket fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Litauen.

3. Leonardo da Vinci

Litauens årlige bidrag er på 1 390 000 ECU fra 1998. Af dette beløb dækker 90 000 ECU de supplerende administrationsudgifter i forbindelse med Kommissionens forvaltning af programmet som følge af Litauens deltagelse.

4. Socrates

Litauens årlige bidrag andrager:

- 493 000 ECU i 1998 for dets deltagelse i kapitel II (skoleuddannelse, Comenius) og kapitel III (tværgående aktiviteter). Af dette beløb vil 32 000 ECU dække de supplerende administrative udgifter i tilknytning til Kommissionens forvaltning af programmet, der skyldes Litauens deltagelse.

- 1 312 000 ECU i 1999 for dets deltagelse i hele Socrates-programmet, herunder kapitel I (Erasmus). Af dette beløb vil 86 000 ECU dække de supplerende administrative udgifter i tilknytning til Kommissionens forvaltning af programmet, der skyldes Litauens deltagelse.

5. Ungdom for Europa

Litauens årlige bidrag andrager:

- 192 600 ECU i 1998 for deltagelse i aktionerne AI og BI

- 364 000 ECU i 1999 for deltagelse i alle programmets aktioner, undtagen aktion D.

Af disse beløb vil et årlig beløb på 12 600 ECU i 1998 og 24 000 ECU i 1999 dække supplerende administrative udgifter i tilknytning til Kommissionens forvaltning af programmet, der hidrører fra Litauens deltagelse.

6. Finansforordningen vedrørende Den Europæiske Unions almindelige budget finder anvendelse, bl.a. hvad angår forvaltningen af Litauens bidrag.

Ved denne afgørelses ikrafttræden og i begyndelsen af 1999 sender Kommissionen Litauen en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag skal være udtrykt i ECU og indbetales til en bankkonto lydende på ECU, som Kommissionen opretter.

Det årlige finansielle bidrag beregnes på grundlag af deltagelse i et komplet regnskabsår. Skulle Associeringsrådets afgørelse træde i kraft i løbet af året, justeres bidraget for det pågældende år, efter hvor langt programmerne for det pågældende år er fremme.

Litauen indbetaler senest tre måneder efter, at indkaldelsen af midler er afsendt, sit bidrag til dækningen af de årlige udgifter i henhold til denne afgørelse i overensstemmelse med indkaldelsen af midler. Enhver forsinkelse af betalingen af bidraget vil medføre, at Litauen skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde i den måned, der rummer forfaldsdagen, for operationer i ECU (1) forhøjet med 1,5 procentpoint.

7. Litauen betaler de supplerende administrative udgifter, der er omtalt under punkt 3, 4 og 5, over sit nationale budget.

8. Litauen betaler også via sit nationale budget 10 % i 1998 og 30 % i 1999 af restbeløbet af sit årlige bidrag til programmerne, som er omhandlet i stk. 3, 4 og 5.

I henhold til den normale PHARE-programmeringsprocedure vil de resterende 90 % (1998) og 70 % (1999) blive betalt over Litauens årlige PHARE-programmer.

(1) Denne sats offentliggøres hver måned i De Europæiske Fællesskabers Tidende, serie C.